google/wiki40b huggingface dataset:
Dilachnus

Utbredelse

Slekten lever på Madagaskar.
Sosial bokmerking

Sosial bokmerking omfatter nettsteder på internett der brukerne kan se i og bla i hverandres bokmerker, det vil si nettsteder som brukerne har merket som «favoritter» i sine nettlesere. I motsetning til tradisjonell bokmerking der brukeren bare har merket nettsteder privat på sin datamaskin, kan sosial bokmerking vise likheten mellom flere brukeres bokmerking. Dette vil antyde hvor populært et nettsted er og dermed gi en bedre indikasjon på nettstedets relevans eller kvalitet enn det søkemotorindeksering kan gi. 
De første sosiale bokmerkingstjenestene ble oppfunnet i 1996, men de nådde først massiv popularitet rundt 2005.  
De mest kjente tjenestene for sosial bokmerking er Reddit, Del.icio.us, doiigo.com, bitly.com og StumbleUpon.
Som regel kombineres bokmerkingen med at brukeren kan klassifisere bokmerkene med stikkord eller nøkkelord (på engelsk kalt tags). Dette fører til at klassifiseringen blir langt mer åpen enn det den hierarkiske klassifiseringen nettleserbokmerking gir mulighet for.
André Sterpin

Bakgrunn

Han vokste opp i det russiske immigrantmiljø i Harbin. Denne nordkinesiske byen var historisk preget av russere: De første harbinrusserne var ansatte ved den kinesisk-russiske jernbane, og det var også i stor grad de som grunnla byen Harbin, som vokste opp rundt jernbanen. Etter oktoberrevolusjonen kom det tilflyttende mange flere russiske. 
Sterpins mor var russisk-ortodoks. Faren var fra Belgia. Sterpin studerte ved Saint-Nicholas-lyceet i Harbin. 
Før annen verdenskrig flyttet han til Europa. I 1942 konverterte han fra den ortodokse kirke til katolisismen.

Jesuitt, prest

Han begynte så ved jesuittenes novisiat i Arlon i Belgia. I 1954 ble han presteviet i Roma av biskop Alexander Evreinov.
Fra 1948 til 2002 bodde han i Meudon utenfor Paris, der det var en internatskole (St.-Georges') for russiske immigranters barn. Fra 1956 til 1963 var Sterpin skolens direktør. Sterpin var også medlem av tidsskriftet Symbol. I sjelesorgen blant russere i Frankrike samarbeidet han med erkeprest Pavel Gretsjisjkin. Sommeren 1967 kunne han som turist besøke Sovjetunionen og flere ortodokse kirker. 
Etter at senteret i Meudon ble nedlagt i 2002 flyttet han til Lyon, der han bodde i Centre Saint-Basil. Han døde 3. desember 2002.

Verker

Han var en av initiativtakerne bak boken Un collège jésuite pour les Russes:« Saint-Georges: De Constantinopole à Meudon. 1921-1992 (Paris, 1993) (St. George: Boarding school for children of Russian immigrants in France, St. Petersburg, 2003).
Han redigerte den russiske oversettelse av jesuitten Ivan Gagarins bok om «Apostelen Peters primat, og den russiske kirkes liturgiske bøker» (1863).
Halvor Haagensen Blinderen

Bakgrunn, hjemsted

Halvor Blinderens far var bonde Haagen Halvorsen Blinderen (1692–1746) og moren var Anne Hansdatter Disen (1695–1767). Han ble født på Nedre Blindern gård, der han også døde, 71 år gammel. Han arvet halvparten av gården etter farens død i 1746, og i 1759 overdrog moren ham resten. Bortsett fra halve gården arvet Halvor Blinderen beskjedne midler fra sin far, men da moren døde, var det på skiftet i 1768 i underkant av 1000 riksdaler til fordeling på arvingene. Halvor eide etter hvert også annen jordeiendom i Aker.

Jordbrukspionér

Halvor Blinderens ettermæle er først og fremst knyttet til hans virke som pionér innen norsk landbruk; både angående nye driftsmåter og dyrking av nye planter: Birøkt, dyrking av aprikoser, poding av morelltrær. Men det var innsatsen han gjorde for at poteter ble tatt i bruk og kjent som fikk stor oppmerksomhet og betydning allerede i samtiden. Askerpresten Jacob Neumann hevdet at Halvor Blinderen var den første mann som begynte å dyrke poteter i Norge, men den påstanden finnes det ikke belegg for, tvert i mot. Han kom i alle fall tidlig i gang med potetproduksjon og salg i større mengder.
Han fikk etter hvert en betydelig sosial posisjon og ble landskjent for sine «bondegjerninger». Han fikk premie som jordbruker av Akershus patriotiske Selskab. Professor Edvard Bull d.e. har karakterisert ham som den mest ansette bonde som noensinne har levd i Aker.
Halvors eneste barn, datteren Anne, giftet seg 1781 til rikdom ved sitt ekteskap med den velstående Halvor Torgersen Lysaker, senere kalt Sollerud, og fikk fire barn med ham. På skiftet etter Halvor Sollerud i 1787 var hans brutto formue over 18 000 riksdaler, netto mer enn 12 000. Anne Halvorsdatter giftet seg deretter med fullmektig Arne Arnesen på Bærums verk, og dermed kom han til å disponere arven etter Halvor Blinderen. Arne og Anne fikk mange barn, og flere av dem kom til å markere seg sterkt i det offentlige liv i Aker.
Det ble 1804 reist et minnesmerke over Halvor Blinderen for hans dyktighet som jordbruker, og der står det bl.a.: «Han var hvad Han vilde, og stedse vilde Han det Gode.» Denne marmorstøtten, som står på andre siden av Blindernveien, øst for Halvor Blinderens plass på Blindern, er en sjelden heder for en bonde, og vitner om en tid da man ønsket å oppvurdere jordbrukets betydning i samfunnet. Han fikk kongens dispensasjon til å bli begravet på egen grunn. I 1856 ble Nedre Blindern prestegård for Vestre Aker. I dag er gården prestegård under Oslo bispedømme.
Bodhidharma

Bodhidharma (sanskrit: बोधिधर्म , kinesisk: 菩提達摩, pinyin: Pútídámó eller bare Dámó; japansk: ダルマ, Daruma, vietnamesisk: Bồ-đề-đạt-ma, fødsels- og dødsår varierer mellom forskjellige kilder) var en buddhistmunk og misjonær som ved slutten av 400-tallet introduserte eller skapte den buddhistiske skole som i Kina kalles chan (og som på norsk er mer kjent under sitt japanske navn, zen). Bodhidharma skal i Kina fremfor alt ha virket ved Shaolintemplet i dagens Henanprovins og han er foruten til chanbuddhismen også knyttet til kung fu og tedrikking.
Hans historisitet er riktignok delvis delvis på det rene, men det er egentlig ikke lett å si noe sikkert om hans liv og virke ettersom legendene om ham oppstod flere århundrer etter hans død og stadig vekk ble utbrodert. Men legendene tilsier at Bhodidharma var en tamilsk prins i Pallavadynastiet i Sør-India, som reiste til Kina for å misjonere bort kunnskap han tok med seg fra India. Denne kunnskapen bestod av blant annet kampsport og ikke minst medisin, som fortsatt blir brukt den dag i dag. Han blir i dag sett på som Kung Fu'ens far, og blir tilbedt over store deler av Øst-Asia.
Kjente tekster som er tilskrevet Bodhidharma, og som er oversatt til norsk er: Praksisbeskrivelsen: To innganger, Kretsløpstalen, Oppvåkningstalen og Gjennombruddstalen.
ACE-hemmer

ACE-hemmer er et blodtrykkssenkende legemiddel som hemmer omgjøringsenzymet angiotensin converting enzyme fra å omdanne angiotensin I til angiotensin II. Dette fører til lavere nivå av angiotensin II i blodet, et stoff som blant annet får blodårene til å trekke seg sammen og dermed føre til et økt blodtrykk.
Brødrene Ravnå

Brødrene Ravnå er kjent for mange grammofonplater og kassetter med frikirkelige bedehussanger, utgitt i årene 1957-2000.  De sang inn 101 sanger, 16 av dem ble innspilt to ganger.  Det startet med 78-plater og sluttet med en CD, med en serie EP og LP mellom dette.  Det foreligger flere kassetter, med eller uten tilhørende LP.  Kilde for sangtekster var i mer enn halparten av tilfellene Peter Ravnås (1957) sangbok.  Utgivere av brødrene Ravnås plater og kassetter var for det meste Norsk Grammofonkompani og Golden Voice.
De to brødrene var Ole Ravnå (1923–2001) og Kåre Ravnå (1924–2006).  Deres foreldre var Peter Ravnå (1882–1967) og Jensine Ravnå (1903–1988).  Peter Ravnå var fra Ravnå (Ravnåga) ved Langvatnet nordvest for Mo i Rana.  Han var frikirkeforstander på Tverlandet og i Skjerstad og Fauske kommune.  Jensine var fra Salangen.
Ole ble født i Salangen 17. april 1923, og døde i Ålesund 28. mars 2001.  Kåre ble født på Ilstad på Tverlandet 11. september 1924, og døde i Stavern 2. mars 2006.  Begge vokste opp på Godøynes på Tverlandet i Bodin kommune fra 1925.  De begynte sin reisevirksomhet som evangelister for Frikirken i 1943.  Ole virket bl.a. i Mo i Rana og i Ålesund.  Kåre virket bl.a. på Sortland, i Levanger og på Ørsta.  Begge var til tider frikirkeforstandere.  De fikk i 1999 Kongens fortjenstmedalje for sin virksomhet.
Innholdet i sangene er lovprisning, omvendelse, vekkelse, bekjennelse, stadfesting av tro, hengivenhet og bønn.  Som regel er det enkle og vakre melodier, som regel med ukjent opphav og ikke utgitt på noter.  Det meste av melodiene hadde de lært av sin far.  I noen grad akkompagnerte de seg selv (trekkspill og gitar), særlig på de første platene.  Ved framføringen la de vekt på tydelig tekstuttale.  Noen av innspillingene var sammen med Elly og Gunnar Wollstad (Ålesund).  Ellers finner vi på plater eller kassetter en tale av forstander Peter Ravnå, fire solosanger ved Per Arne Ravnå og en solosang ved Gunnar Wollstad.  I noen tilfeller sang Ole eller Kåre solosang.
Preston North End FC

Historie

Klubben satte sitt preg på The Football League de første sesongene og tok «the doble» den første sesongen. Virkelig imponerende var det at ligaen ble vunnet uten et tap, mens laget i FA-Cupen ikke slapp inn et eneste mål.
Basert på alle resultatene under sine 112 sesonger i The Football League 1888-89 til 2010-11 er Preston rangert som den femte mest suksessfulle engelske fotballklubben innenlands gjennom tidene .
Selv om det ikke gikk like bra senere med Preston spilte laget i de to øverste divisjonene helt fram til 1970 da det ble nedrykk til 3. divisjon. Midt på 80-tallet hadde de sin tyngste periode, og i 1985/86 endte de tredje sist i 4. divisjon og var nær ved å havne utenfor The Football League. Siden den gang har det gått gradvis fremover, og i 1999/00 var laget igjen klar for den nest øverste divisjon i ligasystemet. 
I sesongen 2004/05 ble Preston nummer fem i Football League Championship og var dermed kvalifisert for play-off sluttspillet til Premier League. I semifinalen slo de Derby County, men West Ham United ble for sterk i finalen. Laget kvalifiserte seg til nok et sluttspill i 2005/06 da de endte som nummer fire i ligaen, men dette året ble de slått ut av Leeds United i semifinalen.
Mange viktige spillere har spilt for PNE gjennom årene, inkludert gamle storheter som Bill Shankly og Tom Finney, samt siste kjente spillere som Jon Macken, David Healy, Richard Cresswell, David Nugent, Ricardo Fuller og Graham Alexander.
Kun Notts County har spilt flere Football League-kamper enn Preston.

Deepdale

Deepdale Stadium ble bygget i 1860 og ble først brukt til fotball i 1878.
Deepdale er hevdet å være den lengste kontinuerlig brukt fotballbane i verden, og i 2011 vil det ha vært brukt i 135 år. Det høyeste tilskuertallet er 42 684, som skjedde i april 1938 da motstanderen var Arsenal. 
Etter en fullstendig ombygging mellom 1996 og 2009 har stadion nå har en kapasitet på 23 408 seter. Dagens banedimensjoner er 110 x 75 meter.

Rivaler

Prestons primære rivalisering er med Blackpool FC, og Lancashire-derbyet mellom de to klubbene har blitt spilt nesten 100 ganger på tvers av fire divisjoner i seriefotballen.
Preston har også lokale rivaliseringer med Lancashire klubbene Burnley og Blackburn Rovers og i mindre grad Bolton Wanderers og Wigan Athletic. De har også hatt sammenstøt med Derby County, som mange fans mener er deres største historiske rivaler, sammen med Carlisle United og Sheffield United. De har også fortsatt en stor rivalisering med Leeds United etter at mange av førstelagspillerne dro til Leeds United rundt 2004, noe som forårsaket mye motvilje mot dem, og også et bittert "play off" tap mot dem 3-1 sammenlagt hvor United fullførte andre omgang med bare ni mann. Preston beseiret nylig Leeds 6-4, hvor de kom tilbake fra 1-4 og ble det første laget som noensinne scorte seks mål på Elland Road.
Nordisk-baltisk U23-mesterskap i friidrett 2016

Nordisk-baltisk U23-mesterskap i friidrett 2016 ble arrangert i Alberga idrottspark i Esbo i Finland 20. - 21. august 2016. Dette mesterskapet var for utøvere født 1994-1996.
Guayamouc vannkraftverk

Guayamouc vannkraftverk er et vannkraftverk i Haiti. Det har en installert kapasitet på 22 MW. Dette er landets nest største vannkraftverk målt etter effekt.
Friederike Brun

Ekteskap og barn

I juli 1783 giftet hun seg med den nesten 20 år eldre handelsmann og geheimekonferensråd Constantin Brun. I løpet av en tiårsperiode fikk de fire barn; Friderich Carl Balthasar (1784), Charlotte (1788), Augusta (1790) og Ida (1792).
Friederike Brun var med ektefellen på reiser ut i Europa og hun reiste på egen hånd på kurreiser. På disse reisene ble hun kjent med flere av samtidens personligheter og hun noterte ned inntrykk og samtaler, for senere utgivelser.

Forfatter

Hun førte dagbok og utga i 1799-1801 fire bind med reisebeskrivelser. Hun hadde tidligere blant annet utgitt en diktsamling (1795). Friederike Brun snakket og forsto dansk og hun kunne også skrive det, men hun gjorde det helst ikke. Både dagbøkene og verkene hun publiserte ble skrevet på tysk og en del av korrespondansen hun har etterlatt seg er på fransk. Innlegg hun publiserte i blant annet Minerva og Tilskueren ble oversatt til dansk av andre.

Salongvertinne

Friederike Brun hadde på sine reiser i Europa besøkt internasjonale salonger og ble inspirert av miljøet hun ble kjent med. Etter en utenlandsreise kort etter sin siste fødsel, åpnet hun salongen sin på landstedet Sophienholm. Hun inviterte bl.a. Baggesen og hans kone Sophie til å bo der, og komponistene J.A.P. Schulz og C.E.F. Weyse hørte med til innerste krets. Mynster, Oehlenschläger, Heiberg og flere andre var en del av salongen som senere også inkluderte datteren Ida. 
Salongen holdt til på Sophienholm i sommerhalvåret og i tidligere Moltkes Palé i København den øvrige sesongen. Salongen var rikt og overdådig utstyrt. Grunnlaget for at hun kunne holde en slik salong var hennes ektefelles store formue. Selv var han både smigret og forbitret over hele dette strålende, elegante og overdådige salonglivet, og hans kalde forretningssans dannet en grell motsetning til ektefellens pomp og prakt.
Salongene i Danmark hadde stor betydning for datidens kunstnere både i form av inspirasjon, tilbakemeldinger og diskusjon om kunst og ikke minst at de her kunne stifte bekjentskap med landets kunstmeséner og få støtte til reiser.
Tubungan

Tubungan (Bayan ng Tubungan) er en kommune i Filippinene. Kommunen ligger på øya Panay og tilhører provinsen Iloilo. Folkemengden var på 22 449 innbyggere ved folketellingen i 2015.
Lensvik skole

Annet

I 1979 ble det reist en statue ved skolen i malt betong og helfigur av Harald Grønningen som ble laget av Petter Leth-Olsen.
Georg Apenes

Biografi

Apenes var sønn av sorenskriver Christian B. Apenes og Inger Johanne Apenes. Det var Georg Apenes som i 1978 fant moren drept.
Han var oppvokst og bosatt i Fredrikstad. Etter artium studerte han samfunnsfag i Lancaster, Pennsylvania, med Fulbright-stipendium. Han var i 1968 formann i Det Norske Studentersamfund.
Etter juristeksamen ved Universitetet i Oslo i 1969 var han dommerfullmektig ved Vest-Telemark sorenskriverembete til 1971. Han var formann i Høyres lokallag i Kviteseid fra 1970 til 1971. Han ble gitt advokatbevilling i 1971. Han var journalist i Fredriksstad Blad fra 1971 til 1972 og redaksjonssekretær fra 1972 til 1977. I 1977 ble han innvalgt på Stortinget fra Østfold, og han ble gjenvalgt i 1981 og 1985.
Apenes var direktør i Datatilsynet fra 1989 til 9. april 2010. Han overtok stillingen i 1989 etter Helge Seip som hadde vært direktør siden Datatilsynet ble etablert 1. januar 1980. Bjørn Erik Thon ble 28. mai 2010 oppnevnt som Apenes' etterfølger.
Apenes var i mange år vært fast kommentator i norske aviser og har skrevet artikler for tidsskrifter, essaysamlinger, lærebøker og antologier. Han har skrevet flere bøker (se bokliste), de fleste med kulturhistorisk innhold i populærform. Han var medlem i Pressens faglige utvalg 1972–1974, viseformann 1974–1976 og  formann 1976–1977. Fra 2010 var han varamedlem i Pressens faglige utvalg.
I 2010 ble Apenes utnevnt til ridder av 1. klasse av St. Olavs Orden for embetsfortjenste.
Apenes var gift med Ingrid I. Willoch, høyrepolitiker og tidligere varaordfører i Fredrikstad.
Georg var først gift med Kari Ørnes Apenes og de fikk tre barn. Martin Ørnes Apenes, Anne Ørnes Apenes og hans Christian Ørnes Apenes.
Pamela Jelimo

Tidlig karriere

Jelimo begynte å løpe i 2003, 13 år gammel, mens hun gikk på Koyo Secondary School i Kapsabet. Hun startet som sprinter, og hun ble kenyansk High Schoolmester på 400 m og 400 m hekk i 2005.
I juni 2007 ble hun nr 5 i det kenyanske mesterskapet på 400 m. Samme år vant hun gull på 400 m under det afrikanske juniormesterskapet og satte ny kenyansk juniorrekord på 200 m med 24,68. Hun skal ha løpt sin første 800 m 19. april 2008 under de kenyanske uttaksløpene til Afrikamesterskapet. Hun løp da på 2.01.02, og treneren hennes foreslo da at hun skulle satse på 800 m. Hun er ansatt i det kenyanske politiet, der hun trener sammen med Janeth Jepkosgei, en av hennes største rivaler på distansen.

Verdens beste på 800 m

Hun fikk sitt gjennombrudd under Afrikamesterskapet i 2008, 18 år gammel. Hun vant 800 m på 1.58.70, ny kenyansk juniorrekord. 25. mai 2008 vant hun 800 m under Hengelo Grand Prix på ny juniorverdensrekord – 1.55.76. Den gamle rekorden (1.57.18) var satt av kinesiske Yuan Wang i 1993. 1. juni 2008 løp hun imponerende under Golden League stevnet i Berlin og vant på tiden 1.54.99, ny afrikansk rekord. Den tidligere afrikanske rekorden (1.55.19) ble satt av Maria Mutola i 1994. 18. august 2008 vant Jelimo OL-gull på 800 m under OL i Beijing. Hun vant på tiden 1.54.87 – ny personlig rekord, og hun ble samtidig den første kenyanske kvinne som vant et OL-gull.
Under Golden League-stevnet i Zürich 29. august 2008 forbedret hun sin personlige rekord til 1.54.01, det tredje beste resultatet gjennom tidene, og det beste på distansen på 25 år. Bare Nadezjda Olizarenko og verdensrekordholder Jarmila Kratochvílová har løpt raskere. En uke senere avsluttet Jelimo en fantastisk sesong med å vinne det sjette av seks løp i Golden League. Hun var den eneste som vant alle seks konkurransene, og hun vant dermed vinnerpotten, gull for 1 million dollar, alene.
Datakorrupsjon

Datakorrupsjon er innen informatikken en betegnelse på feil i en datamaskins data som inntreffer under skriving, lesing, lagring, overføring eller prosessering, som introduserer utilsiktede forandringer i de opprinnelige data. Dataoverfløring og systemer for lagringsmedia benytter en rekke metoder for å sikre dataintegritet eller mangel på feil.
Boken om erkeengelen Mikaels innsettelse

Boken om erkeengelen Mikaels innsettelse er en koptisk kristen tekst, trolig skrevet på 400- eller 500-tallet.
Teksten følger et mønster som er typisk for koptiske tekster: de fortolker og utbroderer Bibelens fortellinger for å gi engler en fremtredende posisjon, og dette gjelder særlig Erkeengelen Mikael, som både er hovedperson og biperson i flere koptiske skrifter.
På samme måte som mange andre koptiske tekster tilskrives også denne teksten en kjent forfatter, i dette skriftet oppgis Evangelisten Johannes som verkets forfatter. Teksten utgir seg for å være referat fra en samtale mellom Jesus og disiplene på Oljeberget før korsfestelsen, og Jesus «forteller her i detalj om skapelsen av mennesket, djevelens fall fra himmelen, straffene som venter synderne og ikke minst om Guds innsettelse av Mikael som den fremste blant englene og om hans oppgaver.»
Teksten er oversatt til norsk i antologien Koptiske skrifter, 2012.
Urubamba

Urubamba (spansk: Río Urubamba) er ei 725 kilometer lang elv i Peru. Den har sin kilde i Andesfjellene sørøst for Cuzco, nær grensa til regionen Puno. Den øvre delen av elva blir kalt Vilcanota. I inkaenes hellige dal, mellom Pisaq og Ollantaytambo, blir den også kalt Wilcamayu («hellig elv»). Urubamba renner i nord-nordvestlig retning til den ved byen Atalaya (287 moh) løper sammen med elva Tambo (en forlengelse av Apurímac) og danner Ucayali, som er en av Amazonas' hovedtilløpselver.
Urubamba deles i Øvre Urubamba og Nedre Urubamba, som er adskilt av det trange elvegjelet Pongo de Mainique. Langs Øvre Urubamba er det omfattende irrigasjonsanlegg og tett befolkning. Her ligger også en rekke ruiner fra Inkariket, blant annet byen Machu Picchu. Nedre Urubamba er relativt lite utviklet og har en betydelig urfolksbefolkning. Økonomien er basert på tømmer og et stort gassfelt i området.
Arvefølgen til den svenske tronen

Arvefølgen til den svenske tronen fastsettes av Successionsordningen, opprinnelig vedtatt av Riksdagen i 1810. Etterkommere etter kong Carl XVI Gustaf har arverett uansett kjønn, da slik at eldre barn går foran yngre.
Sverige hadde tidligere mannlig primogenitur (fra 1810) og derfor kunne bare menn arve tronen. I 1980 innførte Sverige primogenitur uten favorisering av det mannlige kjønn. Dette betyr at monarkens eldste barn kommer først i arvefølgen til tronen uansett kjønn.
Den som i Sverige ikke er opplært i og bekjenner seg til den evangelisk-lutherske lære, taper arveretten. Det gjør også den prins eller prinsesse som gifter seg uten kongens og regjeringens samtykke.
Stemning

En stemning er en sinnstilstand, innen psykologi også kalt emosjonell tilstand. Stemning avviker fra følelser i at de er mindre spesifikke, mindre intense, og sannsynligheten er mindre for at de er direkte utløst av en bestemt stimulus eller hendelse. Stemning generelt kan oppfattes som positiv, nøytral eller negativ. I likhet med følelser opptrer stemning som flytende spektre av ulik karakter. I dagligtale omtales stemning gjerne som humør, ofte så enkelt som godt eller dårlig humør. Stemning beskrives gjerne som trolsk, lun, elektrisk eller spent, der man forsøker å beskrive en indre opplevelse billedlig ved assosiasjoner. Når stemning, bevisst eller ubevisst, påvirkes av omgivelsene brukes gjerne betegnelsen atmosfære for å beskrive forholdet.
Stemning er også forskjellig fra temperament eller personlighetsegenskaper som er mer langvarig. Personlighetstrekk som optimisme og nevrotisisme predisponerer for visse typer stemninger. Grad av følsomhet gjør også utslag på disposisjon for å kjenne stemninger. Langsiktige ekstreme utslag i stemningsleie kalles stemningslidelser. Stemning er en intern, subjektive tilstand, som virker i nær sammenheng med kroppsholdning og annen adferd. Vi kan sendes inn i en stemning av en uventet hendelse, fra lykken av å se en gammel venn til vrede ved å oppdage svik fra en partner. Vi kan også falle inn i en stemning, bare basert på egne minner og refleksjoner.

Etymologi

Etymologisk stammer stemning fra stemme. Brukes tilsvarende engelske mood, som stammer fra mot.

Grupper

Stemning kan spre seg fra individ til individ, og mellom individ og gruppe.
I markedsføring, sosiologi, filosofi og psykologi studeres hvordan publikums atferd påvirkes av en felles stemning rettet mot et oppmerksomhetsobjekt.

Søvn

Søvn er en viktig faktor for humøret. Søvnmangel gir irritabilitet, sinne, øket følsomhet for stress og mindre energi hele dagen. "Studier har vist at selv liten søvnmangel har en betydelig effekt på humøret. University of Pennsylvania forskere funnet at personer som ble begrenset til kun 4,5 timers søvn en natt for en uke rapporterte følelsen mer stresset, sint, trist, og psykisk utmattet. Når forsøkspersonene gjenopptok normal søvn, rapporterte de en dramatisk bedring i humøret".

Stemningslidelser

Psykiske lidelser der den grunnleggende forstyrrelser er en endring i affekt eller humør til depresjon eller oppstemthet kalles stemningslidelser. Humørskifte er vanligvis ledsaget av en endring i det totale nivået av aktivitet, de fleste av de andre symptomene er enten sekundært til, eller kan lett forstås i sammenheng med den endring i stemning og aktivitet. De fleste av disse lidelser tenderer til å være gjennomgående og kan ofte være relatert til stressende hendelser eller situasjoner.
Det har blitt foreslått at depresjon og bipolar lidelse stammer fra kjemisk ubalanse i hjernens nevrotransmittere. Store ressurser er investert på bakgrunn av denne hypotesen, men ingen bekreftende resultater er påvist.